Tisztelt Ápolási Igazgatóság!

2024. április 8-án és 9-én jártam a Tolna Vármegyei Balassa János Kórház Izotóp diagnosztikai osztályán egy hosszabb vizsgálat miatt.

Szeretném elmondani, nagyon hálás vagyok, hogy ilyen személyzet még létezik, annak ellenére, hogy ma Magyarországon az egészségügyi ellátás rendkívül nehéz helyzetben van.

Elsőként szeretném megemlíteni, hogy a rendelés nagyon pontosan kezdődött és az adatok felvétele után pontos tájékoztatást kaptam mindenről, hogy mikor mi fog történni, és ahogy láttam mindenkinek a saját vizsgálatától függően magyarázták el, hogy mikor milyen menetben fognak haladni, amit pontosan be is tartottak.

Miközben vártam, egy idős bácsi véletlenül olyan italt ivott, amit nem lehetett volna neki. A személyzet észrevette, nagyon kedvesen, nem megijesztve vagy bántóan elmagyarázták Neki, hogy miért csak vizet ihat addig, amíg a vizsgálatot el nem végzik.

Tisztaság volt szinte mindenhol, a takarítónő még azért is kedvesen bocsánatot kért, amikor vizsgálat alatt a mi érdekünkben a nagy meleg miatt kicsit kinyitotta az ablakot.

A vizsgálatot végző hölgyek türelme, megértése, segítőkészsége határtalan.

Sajnos pánikoltam a vizsgálat alatt, azonnal odajöttek, bátorítottak, azt mondták nem az én hibám, mindenkivel előfordul. Pont úgy esett, hogy a mellettem lévő szobába egy klausztrofóbiával küzdő beteg került. Hozzá is ugyanúgy odamentek, bátorították és vigyáztak rá a vizsgálat alatt, ahogyan rám is.

A főorvos asszony a vizsgálat után kérdéseket tett fel a betegségemmel kapcsolatban. Nem csak az előzményekre volt kíváncsi, természetesen arra is, amit betegként személyesen érzek, megélek a mindennapjaimban.

Nagyon szeretném megköszönni, hogy megtapasztalhattam ennek az osztálynak az emberségét és a szakmájuk iránti elköteleződésüket.

Tisztelettel és köszönettel:  
Savic Erika